Dumitrița Turner, házassága után Beck (Gheorghe Gheorghiu-Dej, 1964. február 12. –) kétszeres világbajnok, olimpiai ezüstérmes román szertornász, edző, nemzetközi sportbíró, könyvelő.

Életpályája 
Az ónfalvai iskolai sportklubban kezdett tornázni, Florica és Florin Dobre irányításával. Tizenhárom évesen Dévára a sportlíceumba, illetve a román válogatottba kerülve Károlyi Márta és Béla, Octavian Bellu és Atanasia Albu edzették.

Országos eredmények 
1981-ben egyéni összetettben Lavinia Agachevel megosztva, valamint felemás korláton volt országos bajnok.

Nemzetközi eredmények 
Románia kétoldalú találkozói közül 1978-ban az Olaszország-Románián, 1979-ben és 1980-ban a Nagy-Britannia-Románián ért el mindháromszor negyedik helyezést.

Románia Nemzetközi Bajnokságán 1978-ban talajon szerzett bajnoki címet.

Az 1980-as Amerika Kupán negyedik helyezett volt.

Pályafutása során kétszer vett részt világbajnokságon, először 1979-ben Fort Worth-ban, ahol a csapattal (Nadia Comăneci, Éberle Emília, Melita Rühn, Rodica Dunca, Marilena Vlădărău) megszerezte a román válogatott első világbajnoki címét, és ugyancsak bajnoki címet szerzett ugrásban. Másodszor 1981-ben Moszkvában, ahol a csapattal (Mihaela Stănuleț, Rodica Dunca, Éberle Emília, Lavinia Agache, Cristina Grigoraș) negyedik helyezést ért el.

Az 1980. évi nyári olimpiai játékokon Moszkvában ezüstérmet szerzett a csapattal (Nadia Comăneci, Éberle Emília, Rodica Dunca, Cristina Grigoraș, Melita Rühn).

Visszavonulása után 
Tizennyolc évnyi aktivitást követően vonult vissza a versenyzésből. Edzőként tevékenykedett az Onești-i Sportlíceumban, majd 1994-től Guatemalában, legutóbb pedig Ausztráliában. Időközben nemzetközi sportbíró is volt.

Guatemalában ismerkedett meg ausztrál férjével, 1997-ben Ausztráliába is költöztek, ahol előbb Port Macquarie-ben, majd Currans Hillben laktak. Miután itt edzőként nem sikerült elhelyezkednie, könyvelőnek tanult és jelenleg (2017) Dana's Taxation Services néven saját adótanácsadó céget vezet.

Díjak, kitüntetések 
1981-ben Kiváló Sportolói címmel tüntették ki.

A Román Torna Szövetség 1977-ben és 1978-ban is beválasztotta az év tíz legjobb női sportolója közé.

1982-ben a Sportolói Érdemrend I. osztályával tüntették ki.

2000-ben a Hűséges Szolgálat Nemzeti Kereszt III. osztályával tüntették ki.

Jegyzetek

Források

További információk 
 
 
 
 Dana's Taxation Services

Kapcsolódó szócikkek 
 Olimpiai érmesek listája tornában (nők)
 Torna-világbajnokok listája

Román tornászok
Román nők
1964-ben született személyek
Élő személyek
Román tornaedzők
Román olimpiai ezüstérmesek
Román világbajnok tornászok
Emigráns románok